**26 МАРТ 2025 г.**

**Наказателно дело от общ характер №144/2025 година – 9:30 часа**

На 26.03.2025 година, състав на Плевенски окръжен съд разгледа наказателно дело №144/2025 година, образувано срещу подсъдим с инициали В.А.Д., роден 2003 година, от град Славяново. Същият е обвинен в това, че

На 7 август 2024 година в магазин за плодове и зеленчуци в град Плевен, прокарал в обръщение подправен паричен знак - банкнота с номинал 100 лева.

Подсъдимият е с чисто съдебно, но с лоши характеристични данни.

Съдебното заседание е насрочено като разпоредително и в него е представено споразумение сключено между Окръжна прокуратура – Плевен и подсъдимия. Окръжен съд – Плевен е одобрил постигнатото споразумение, според което, за извършеното престъпление, на подсъдимия се налага наказание от шест месеца лишаване от свобода – условно, с тригодишен изпитателен срок. Причинените имуществени вреди са възстановени. Деловодните разноски се присъждат на подсъдимия.

Споразумението влиза в сила незабавно и не може да се обжалва.

**Наказателно дело от общ характер №819/2024 година – 10:00 часа**

На 26.03.2025 година е проведено съдебно заседание по наказателно дело №819/2024 година, образувано срещу двама обвиняеми с инициали **Ю.К.Н.** от град София и **М.Т.М.** от град Плевен.

На 25.02.2018 година, на пътя Бяла-Ботевград, обходен път на град Долни Дъбник, при управление на товарен автомобил, подсъдимият М.Т.М. предприел изпреварване, като навлязъл в срещуположното пътно платно, където се движела подсъдимата Ю.К.Н., управлявайки лек автомобил със скорост от 100 км/ч. Двата автомобила се ударили в задната лява част, от което лекият автомобил се завъртял и последвал втори удар с друг лек автомобил движещ се по същия път. В следствие на този втори удар, на водача на третия автомобил били причинени травматични увреждания, които довели до неговата смърт, а на пътничка в същото МПС била причинена средна телесна повреда.

Обвинителният акт е постъпил в Окръжен съд – Плевен на 18.11.2024 година.

Днес ход на делото не е даден, поради неявяване на защитника на един от подсъдимите, поради влошено здравословно състояние. Делото е отложено за 14.05.2025 година

**Наказателно дело от общ характер №108/2025 година – 10:00 часа**

На 26.03.2025 година е проведено разпоредително заседание по наказателно дело №819/2024 година, образувано срещу двама подсъдими, с инициали **Ю.С.А.** и **Е.В.К.**, живеещи на семейни начала в град Плевен. Двамата били безработни и се прехранвали като събирали вещи от контейнерите за боклук, като правели това предимно в малките часове на нощта.

При една такава обиколка на 02.07.2024 година, в квартал „Мара Денчева“, намерили пред вход на блок чанти с багаж, които били оставени там за малко от пострадалата Т.А. Двамата взели чантите и присвоили съдържанието им, което било на обща стойност 3400 лева. Въпреки, че собственичката на вещите им казала, че са нейни и иска да й ги върнат, те не го направили и дори подсъдимият Ю.С.А. я заплашил със саморазправа ако продължава да настоява за това.

Двамата обвиняеми са с лоши характеристични данни, а подсъдимият Ю.С.А. е осъждан. Наложена им е мярка за неотклонение „Подписка“.

Обвинителният акт е постъпил в Окръжен съд – Плевен на 05.02.2025 година и е образувано настоящото дело. Съдебното заседание е разпоредително.

Днес не е даден ход на делото. Не се е явила подсъдимата, която е нередовно призована за днешното заседание. Призовката до нея се е върнала в цялост, т.е. не й е била връчена и не е намерена на посочените телефонни номера. Това е наложило отлагане на делото, като се направи опит, чрез справки до различни институции, да се установи местонахождението на подсъдимото лице и същото да бъде призовано. Датата на следващото съдебно заседание е 23.04.2025 година

**Наказателно дело от общ характер №95/2025 година – 10:30 часа**

На 26.03.2025 година, състав на Плевенски окръжен съд разгледа наказателно дело №95/2025 година, образувано срещу четирима обвиняеми, служители в Общинското предприятие „Център за градска мобилност“, на които са повдигнати обвинения за престъпление по служба.

За периода от месец октомври 2021 година до месец февруари 2022 година, подсъдимите не са изпълнили служебните си задължения и не са поставяли скоби на паркирани ППС-та без заплащане в обособените зони за платено почасово паркиране, като единият от обвиняемите е допуснал останалите трима, като подчинени нему длъжностни лица, да извършат престъпните деяния.

С извършеното, са набавили облага за собствениците на паркираните ППС-та, като не са им налагали предвидената глоба в размер на 20 лева и са уронили авторитета и доверието на гражданите към дейността на „Центъра за градска мобилност - Плевен“.

Делото е разглеждано под друг номер през 2024 година, когато състав на Окръжен съд – Плевен го е прекратил с основанието, че описаните в обвинителния акт деяния, не съставляват престъпление. Срещу това определение е подаден протест от прокурор в Окръжна прокуратура – Плевен и същото е обжалвано пред Апелативен съд – Велико Търново, в законоустановения срок. Съставът на горната инстанция е отменил определението на Окръжен съд – Плевен за прекратяване на наказателното производство и го е върнал за ново разглеждане от друг състав на съда.

В резултат на това е образувано настоящото дело, под номер 95/2025 година, чието първо разпоредително съдебно заседание се е състояло днес. В заседанието, съдът е установил допуснати от прокурора съществени процесуални нарушения. Това е станало причина за прекратяване на делото и връщането му в Окръжна прокуратура – Плевен, за отстраняване на нарушенията. След като това се случи, обвинителният акт ще бъде внесен отново в Окръжен съд – Плевен и ще се образува дело под нов номер, което ще се гледа от друг състав на съда.

**Връзки с обществеността 26 март 2025 г.**

**e-mail:** **os\_press@abv.bg**